שאקירה

נעוריה

שאקירה נולדה ב-2 בפברואר 1977, בשם שאקירה איזבל מבאראק ריפול בעיר ברנקייה, אטלאנטיקו שבקולומביה למשפחה נוצרית-קתולית לאב ממוצא לבנוני ולאם ממוצא ספרדי (קסטיליאני וקטאלני) ואיטלקי. היא הבת היחידה של ויליאם מבאראק חדיד ונידיה ריפול טוראדו. סביה מצד אביה של שאקירה היגרו מלבנון לניו יורק שבארצות הברית, היכן שנולד אביה. כשהיה בן 5 היגר אביה של שאקירה מניו יורק לקולומביה. שמה שאקירה הוא מהשפה הערבית (شَاكِرَة, שאכירה) ומשמעותה "אסירת תודה". לשאקירה שמונה אחים ואחיות למחצה מנישואיו הקודמים של אביה. את רוב נעוריה בילתה שאקירה בברנקייה, עיר הממוקמת בחוף הקריבי הצפוני של קולומביה, שם כתבה את פזמונה הראשון הנקרא: "La Rosa De Cristal/פרח הקריסטל", כשהיא בת ארבע בלבד. היא הלכה לבתי ספר קתוליים. כשהתבגרה, היא הוקסמה כשראתה את אביה כותב סיפורים במכונת הכתיבה שלו, וביקשה מכונת כתיבה משל עצמה כמתנה לחג המולד. כשהייתה בת שבע קיבלה את מבוקשה, ומאז ועד היום כותבת שירים. כאשר שאקירה הייתה בת שנתיים נהרג אחיה למחצה בתאונת אופנוע; שש שנים לאחר מכן, כשהייתה בת שמונה, כתבה שאקירה את שירה הראשון הנקרא, "Tus gafas oscuras/משקפי השמש הכהים שלך". השיר נכתב בהשראת אביה, שבמשך השנים הרכיב משקפיים כהים כדי להסתיר את יגונו. 
כאשר שאקירה הייתה בת ארבע, אביה לקח אותה למסעדה ים תיכונית, שם שמעה לראשונה את צלילי הדרבוקה, כלי הקשה מסורתי שמשמש בעיקר את המוזיקה הערבית, ובאשר לצליליו נהוג לרקוד ריקודי בטן. תחילה, החלה שאקירה לרקוד על השולחן, והניסיון גרם לה להבין שהיא רוצה להיות זמרת. היא נהנתה לשיר לחבריה, למוריה, ואפילו לנזירותיה בבית הספר הקתולי שלה, אבל בכיתה ב', כשניסתה להתקבל למקהלת בית הספר היא נדחתה בטענה שהקול שלה "חזק מדי", ובנוסף המורה למוזיקה שלה באותה תקופה הוסיף ואמר לה שהיא נשמעת "כמו עז". בבית הספר, לעיתים קרובות הוצאה מהכיתה בגלל הפרעת הקשב שהייתה לה. שאקירה אומרת שהיא הייתה ידועה כ-"נערת ריקודי הבטן של הבית ספר". תואר זה ניתן לה כיוון שהייתה רוקדת ריקודי בטן בכל יום שישי בבית הספר שבו שלמדה. עוד אשר אמרה שאקירה בנוגע לריקודי הבטן שרקדה, זהו: "ככה גיליתי את התשוקה שלי להופעה חיה". כי להוקיר תודה על כל מה שיש לה, אביה של שאקירה לקח אותה לפארק המקומי לראות יתומים שחיים שם. המראות שראתה נשארו איתה לכל החיים, והיא אמרה לעצמה: "יום אחד אני אעזור לילדים האלה כשאני אהיה אמן מפורסם".
בין הגילאים 10 ל-13, שאקירה הוזמנה לאירועים שונים בברנקייה וזכתה להכרה מסוימת באזור. באותו הזמן, היא פגשה את מפיקת התיאטרון המקומי מוניקה אריזה אשר התרשמה מכשרונה של שאקירה ועזרה לה להתפרסם גם במקומות אחרים בקולומביה. בטיסה בין ברנקייה לבוגוטה, פגשה אריזה את המפיק של סוני קולומביה, סירו וארגאס. וארגאס הסכים לבחון את שאקירה ומספר שבועות מאוחר יותר נערך לה מבחן בד בלובי של המלון בו ביקרו. וארגאס התרשם משאקירה וחזר למשרדו עם קלטת, אך שותפיו לא התרשמו משאקירה וטענו שהיא "מקרה אבוד".
וארגאס לא ויתר וארגן לה בסתר מבחן בד נוסף בבוגוטה. הוא שיכנע את שותפיו להגיע לאחד ממועדוני הלילה בעיר ושם בערך בחצות הוא הפתיע את כולם וקרא לשאקירה לעלות לבמה להופיע. שאקירה שרה שלושה שירים והופעתה הייתה מרשימה. בעקבות ההופעה היא חתמה על חוזה הקלטות עם "סוני קולומביה", במסגרתו היה עליה להקליט שלושה אלבומים.

1990–1995: ההתחלה

לאחר שחתמה על חוזה הקלטות עם "סוני קולומביה", יצא לאור אלבום הבכורה שלה אשר איגד את כל תשעת השירים שכתבה והלחינה כשהייתה בת 8 בלבד. שם האלבום נבחר להיקרא בשם: Magia והוא יצא לאור ביוני 1991, כשהיא בת 13 בלבד. האלבום הכיל מגוון רחב של סגנונות מוזיקליים, כשהבולט מביניהם היה הדיסקו. אף על פי שהרדיו השמיע ללא הרף את שירי האלבום ונתן לשאקירה חשיפה גדולה בקולומביה, האלבום כשל מבחינה מסחרית כאשר מכר 1,200 עותקים בלבד. לאחר הכישלון הרב שצבר אלבום הבכורה של שאקירה, חברת ההקלטות שלה דחקה בה, והחליטה שצריך לצאת סינגל חדש שיחזיר את תשומת הלב שהופנתה אליה. בשנת 1993, הופיעה הזמרת בפסטיבל הבינלאומי של וינה דל מאר. הפסטיבל נתן לזמרים הלטינו-אמריקאים הזדמנות לבצע את שיריהם, והזוכה נבחר על ידי שופטים רבים. שאקירה ביצעה את הבלדה המוכרת "Eres" ("אתה"), וזכתה במקום השלישי. אחד מהשופטים שהצביעו לשאקירה, היה הזמר הלטיני המפורסם ריקי מרטין.
לאחר ההופעה המוצלחת שביצעה שאקירה בפסטיבל, חברת ההקלטות שלה נחפזה להוציא באותה שנה את אלבום האולפן השני שלה הנקרא, Peligro. תחילה, האלבום זכה להצלחה גדולה בהרבה מאלבום הבכורה שלה, אך התקשה לשמור על יציבות כיוון ששאקירה לא תמכה בהוצאת האלבום ואף לא השתתפה בקידום המכירות. אף על פי שהשיר "Tú Serás La Historia De Mi Vida", הושמע פעמים רבות בתחנות הרדיו המקומיות, האלבום נכשל ושאקירה נעלמה מזירת המוזיקה המקומית. לאחר הוצאת שני אלבומי האולפן שלה, החליטה שאקירה שהיא לוקחת הפסקה מתחום המוזיקה לטובת סיום התיכון שלה. בעקבות הכישלונות של שני אלבומיה הראשונים, פנתה שאקירה לתחום המשחק, וקיבלה תפקיד בטלנובלה המקומית "אל אואזיס", בו גם שרה את שיר הנושא "Lo Mio". כיום, שני אלבומי האולפן הראשונים של הזמרת נחשבים כאלבומי קידומי מכירות, ולא כאלבומי אולפן.

2001–2004: המעבר לשוק באנגלית עם Laundry Service

לאחר הצלחתם של "Dónde Están los Ladrones?", ו-MTV Unplugged, החלה שאקירה לעבוד על הקלטת אלבום האולפן החמישי שלה, שיצא ברובו בשפה האנגלית. הסינגל: "Whenever, Wherever" ובגרסתו הספרדית "Suerte", יצאו כסינגלים הראשונים מן האלבום באוגוסט 2001, וזכו להצלחה רבה בעולם כאשר הגיעו למקום הראשון בעשרות מדינות. בין היתר, הוא הפך לשירה הראשון של שאקירה שנכנס למצעד הבילבורד הוט 100. בשיאו הגיע הסינגל למקום השישי.
 אף על פי שהאלבום היה מיועד בראש ובראשונה לשוק האמריקאי, הוא כלל גם ארבעה שירים בספרדית, בהם "Que Me Quedes Tu", שיצא כסינגל רשמי לאחר מכן. למרות הביקורת, האלבום זכה להצלחה גדולה מאוד עם השירים "Whenever, Wherever", ‏"Underneath Your Clothes", ו-"Objection (Tango)". האלבום והסינגלים ביססו את מעמדה של שאקירה בשוק הבין לאומי.
ב-13 בנובמבר 2001 יצא האלבום בשם Laundry Service (שרותי כביסה), ובדרום אמריקה וספרד בשם Servicio De Lavanderia. האלבום הגיע בשיאו למקום השלישי במצעד האלבומים של בילבורד 200, עם מכירות של למעלה מ-200 אלף עותקים בשבוע הראשון לצאתו. ביוני 2004, האלבום הגיע למעמד של פלטינה משולשת במדינה. בסך הכל מתוך האלבום, יצאו 6 סינגלים: "Whenever, Wherever" ,"The One" ,"Objection (Tango)" ,"Que Me Quedes Tú" ,"Underneath Your Clothes", ו"Te Dejo Madrid", והסינגל השיווקי, "Fool".
מכיוון שהאלבום נוצר בשפה האנגלית, שירי הרוק והדאנס בספרדית שבאלבום זכו להצלחה קריטית קלה, אם כי כמה מבקרים טענו כי כישורי האנגלית שלה חלשים מכדי שתוכל לכתוב שירים בעצמה. מגזין רולינג סטון למשל אמר כי: "היא נשמעת ממש מטופשת" או "הקסם של שאקירה אובד בתרגום". שאקירה ספגה ביקורת על ידי כמה ממעריציה הלטיניים אשר טענו שהיא: "נטשה את שורשי הפולק והרוק שלה לטובת המוזיקה הפופולרית האמריקנית". למרות זאת, האלבום הפך לאלבום הנמכר ביותר של 2002, ולאחד מהאלבומים הנמכרים בהיסטוריה עם מכירות של 13 מיליון עותקים ברחבי העולם. באותו הזמן, כדי לקדם את האלבום, הוציאה שאקירה מיני-אלבום בשם The Pepsi EP, תחת חסותם של פפסי. מתוך מיני-האלבום, יצאו שני הסינגלים השיווקיים "Ask for More" ו-"Knock On My Door", שזכו להצלחה נאה בעולם.
בעקבות הצלחת האלבום זכתה בפרסים רבים ביניהם: פרס ה-International Viewer's Choice על הקליפ לשירה "Whenever, Wherever", מטעם טקס פרסי MTV, ופרס הגראמי הלטיני בקטגוריית "הווידאו קליפ הקצר הטוב ביותר" עבור הגרסה הספרדית של הקליפ. חודש לאחר מכן היא זכתה בחמישה פרסים מטעם טקסי פרסי MTV הלטיני בקטגוריות: "האמן הנשי הטוב ביותר", "אמן הפופ הטוב ביותר", "האמן הטוב ביותר מצפון אמריקה", קליפ השנה (עבור "Suerte"), ואמן השנה. בחודש נובמבר, היא יצאה לסיבוב ההופעות השלישי שלה אשר נקרא "Tour of the Mongoose". סיבוב ההופעות כלל בתוכו כ-61 יעדים, והתרחש עד מאי 2003. במהלך סיבוב הופעות זה ביקרה הזמרת בצפון אמריקה, דרום אמריקה, אירופה ואסיה.
בשנת 2002 יצא לאור אלבום הלהיטים הראשון של שאקירה הנקרא Grandes éxitos. בשנת 2004, יצאה קלטת ההופעה השנייה של הזמרת, Live & off the Record. הקלטת מסקרת סיבוב ההופעות השלישי שלה "Tour of the Mongoose", שקיימה בשנים 2002–2003. הקלטת עצמה הוקלטה בהופעה שנערכה בעיר רוטרדם, הולנד. הקלטת זכתה להצלחה ענקית כאשר מכרה למעלה מ-3 מיליון עותקים ברחבי העולם. מן אלבום ההופעה יצא הסינגל השיווקי "Poem to a Horse", שנכלל באלבומה החמישי כשיר רגיל.

2005: Fijación Oral Vol.1

לאחר ההצלחה העצומה שזכתה בשוק האנגלי, יצא לאור אלבום האולפן השישי שלה, Fijación Oral, Vol. 1. האלבום יצא לאור ב-6 ביוני 2005 באירופה, וב-7 ביוני 2005 בצפון אמריקה ואוסטרליה. כל שירי האלבום הם בספרדית. שני שירים מתוך האלבום נכתבו בשיתוף עם הכותב גוסטבו סראטי, שהיה מוביל להקת הרוק הארגנטינאית סודה סטריאו. ב-12 באפריל באותה שנה, יצא לאור הסינגל הראשון מתוך האלבום הנקרא, "La Tortura". הסינגל הפך לשיתוף הפעולה הראשון של הזמרת עם הזמר הספרדי אלחנדרו סאנס. הסינגל שבר את שיאה האישי של הזמרת כאשר היה השיר הספרדי הראשון שלה שנכנס למצעד הבילבורד הוט 100, והגיע בו למקום ה-23. בנוסף, הזמרת ביצעה את השיר בטקס ה-VMA של 2005, מה שהופך אותה לאמן הראשון אי פעם שביצע שיר בספרדית בטקס. באותה טקס הועמד הסינגל ל-3 קטגוריות: "הקליפ הנשי הטוב ביותר של השנה", "שיר הדאנס של השנה" ו-"בחירת הקהל". השיר הצליח ברחבי העולם והגיע למקומות גבוהים במצעדים רבים ביניהם; למקום ה-4 בגרמניה, למקום ה-2 בשווייץ ולמקום ה-21 בקנדה. בארצות הברית שהה השיר 21 שבועות במצעד השירים הלטיניים של בילבורד' ובכך שבר את שיא השהייה במצעד. הווידאו קליפ לשיר שודר לראשונה בתוכנית "TRL" ב-MTV, והגיע בה למקום התשיעי. זה היה הווידאו קליפ השני בספרדית שנכלל בתוכנית אי פעם.
האלבום יצא בו זמנית בכל מדינות דרום אמריקה, והגיע למקום הראשון במצעדי המכירות ברובן. האלבום הגיע למקום הרביעי במצעד האלבומים של הבילבורד האמריקאי. האלבום זכה להצלחה רבה גם במדינות שאינן דוברות ספרדית, כגון: גרמניה ואיטליה, בהן הגיע למקום הראשון, באוסטריה הגיע למקום השלישי, ובקנדה והונגריה הגיע למקום השביעי. בשבוע הראשון לצאתו נמכרו כ-157,000 עותקים של האלבום. נכון להיום האלבום מכר למעלה מ-4 מיליון עותקים, מה שהופך אותו לאחד מהאלבומים הנשיים הנמכרים ביותר בעשור הראשון של המאה ה-21. האלבום מכר למעלה מ-2 מיליון עותקים באמריקה הדרומית ובכך זכה לתואר של 11 פלטינות ביבשת. בנוסף, האלבום הפך לאלבום בספרדית שמכר הכי הרבה עותקים בשבוע הראשון ליציאתו כאשר רק באמריקה הלטינית הוא הגיע תוך יום למעמדות זהב ופלטינה, ובמספר מדינות ביניהן; ונצואלה, וקולומביה ששם הגיע למעמד פלטינה משולשת. במקסיקו, האלבום נכנס ישירות אל המקום הראשון, וכל העותקים שלו אזלו בתוך יום אחד בלבד והיה ביקוש חריג להבאת עותקים נוספים. לאחר שלושה ימים, האלבום הגיע למכירות של למעלה ממיליון עותקים בעולם. וכמה חודשים לאחר מכן, זכה בפרס הגראמי בקטגוריית: "אלבום הרוק/אלטרנטיבי הלטיני הטוב ביותר של השנה", ובנוסף זכתה ב-4 פרסי גראמי לטיניים על האלבום בקטגוריות: "תקליט השנה", "שיר השנה", "אלבום השנה", ו-"אלבום הפופ הוואקלי של השנה".
הסינגל השני מתוך האלבום יצא לאור ב-2 ביולי 2005, בשם "No". הסינגל אמנם לא זכה להצלחה עולמית כמו "La Tortura", אך בקולומביה הוא שהה 14 שבועות (לא רצופים) במצעד, ובנוסף הגיע למקום הראשון בספרד וארצות נוספות הדוברות ספרדית, כגון: צ'ילה, אקוודור ומקסיקו. הסינגל השלישי מהאלבום יצא לאור ב-19 בינואר 2005, בשם "Día de Enero". בניגוד לשירים הקודמים, הסינגל לא זכה להצלחה רבה והגיע למקום ה-29 בלבד במצעד השירים הלטיניים החמים של בילבורד, והפך לאד מהשירים הפחות מוצלחים של הזמרת במצעד זה. הסינגל הרביעי מתוך האלבום יצא לאור ב-3 באוקטובר 2006, בשם "La Pared". הזמרת ביצעה לשיר גרסה אקוסטית שלוותה בפסנתר, בכמה וכמה מופעים. השיר זכה להצלחה רבה בעיקר בספרד כאשר הגיע שם אל המקום ה-1. ב-14 במאי 2007, יצא הסינגל החמישי והאחרון מתוך האלבום בשם "Las de la Intuición". במצעד השירים הלטיניים החמים של בילבורד, בדומה לסינגלים הקודמים, השיר לא זכה להצלחה רבה כאשר הגיע למקום ה-33, אך בספרד השיר הגיע למקום הראשון שם גם הגיע למעמד 7 פלטינות, ובנוסף זכה להצלחה גם במדינות שאינן דוברות ספרדית כמו רומניה והולנד.
ב-8 בדצמבר 2005, הייתה שאקירה מועמדת לפרס הגראמי, בקטגוריית "האלבום הלטיני הטוב ביותר של השנה", עם האלבום.

2005–2007: Oral Fixation, Vol. 2

האלבום השני בשפה האנגלית של שאקירה, Oral Fixation, Vol. 2, יצא לאור ב-29 בנובמבר 2005 בצפון אמריקה ובאוסטרליה. הסינגל הראשון מתוכו יצא לאור ב-4 באוקטובר 2005, והוחלט לקרוא לו: "Don't Bother". במהרה קיבל הסינגל תגובות אוהדות בקרב מבקרי המוזיקה, אך לא זכה להצלחה גדולה בעולם, ובמצעד הבילבורד הצליח להגיע למקום ה-42 בלבד.
האלבום יצא למכירה מוקדמת בחנות המקוונת אייטונס, שבועות לפני הגעתו לחנויות הפיזיות. רכישה מוקדמת זיכתה את הקונה בשיר נוסף, רמיקס של השיר "Don't Bother" שלא יצא בגרסה הרגילה. לאחר הוצאת האלבום לחנויות הפיזיות, ניתן היה לרכוש את שיר הבונוס בנפרד. האלבום עבר צנזורה במספר מדינות במזרח התיכון, בהן מצרים. מספר רב של מדינות מוסלמיות צנזרו לחלוטין את השיר הראשון מתוך האלבום, "How Do You Do", בו המילים מעלות ספק לגבי קיום אלוהים. גם עטיפת האלבום שונתה: בגרסה המקורית נראית שאקירה עם בטן וכתפיים חשופות, ובגרסה המצונזרת היא מכוסה בעלים מהכתפיים ומטה. ביוני 2006, החלה את סיבוב ההופעות הרביעי שלה "Oral Fixation Tour", שהיה סיבוב ההופעות הגדול ביותר שקיימה שאקירה. הסיבוב כלל בתוכו כ-117 יעדים ב-6 יבשות שונות.
האלבום הגיע בשיאו למקום ה-5 במצעד הבילבורד 200 ופתח עם מכירות של כ-128 אלף עותקים בשבוע הראשון ליציאתו. בסופו של דבר למרות הפתיחה הפושרת שלו, הוא מכר כ-1.8 מיליון עותקים בארצות הברית, ו-8 מיליון עותקים בעולם. לאחר שההצלחה של "Don't Bother" אכזבה את חברת התקליטים, הם החליטו להוציא מהדורה מחודשת לאלבום שכללה את השיר: "Hips Don't Lie". השיר יצא כסינגל השני מהאלבום בפברואר 2006, והוא שיתוף פעולה בינה לבין הזמר וייקלף ז'אן. השיר מושפע מסגנונות מוזיקליים קולומביאנים, האיטיינים, מזרחיים וקאריביים. השיר זכה להצלחה עצומה ברחבי העולם, כאשר הגיע למקום הראשון במצעד הבילבורד האמריקאי, ובכך הפך לשיר הראשון שלה לעשות זאת. בנוסף, השיר הצליח להגיע למקום ה-1 במצעד הבריטי, ובמצעד של גלגלצ. בסך הכל הסינגל הגיע השיר למקום הראשון בכ-55 מדינות שונות בעולם. כמו כן, השיר הגיע למקום הראשון בקטגוריית "שיר השנה" במספר מדינות בעולם. עם מעל 10 מיליון עותקים שנמכרו ממנו, הוא הפך לאחד מהסינגלים הנמכרים ביותר בהיסטוריה, והנמכר ביותר של שאקירה ושל ז'אן. השיר היה מועמד לפרס הגראמי. בנוסף, לסינגל עצמו יצאה גרסה נוספת אשר שימשה כשיר הנושא של מונדיאל 2006. ב-14 בנובמבר 2006, יצא לאור הסינגל השלישי והסוגר מן האלבום, "Illegal". בשיר משתתף הגיטריסט קרלוס סנטנה. לשיר יצא ווידאו קליפ אשר צולם במקסיקו באוקטובר 2006.
בסוף 2006 התארחה שאקירה בשיר "Te lo Agradezco, Pero No" של אלחנדרו סאנס ובכך שיר זה, הפך לשיתוף הפעולה השני בין השתיים. השיר זכה להצלחה רבה כאשר הגיע לעשירייה הפותחת במצעד שירי הבילבורד הלטיניים. בנוסף, באותה שנה שיתפה פעולה עם מיגל בוס בשירו "Si Tú No Vuelves". ב-20 במרץ 2007, יצא לאור הסינגל "Beautiful Liar". הסינגל הוא דואט עם ביונסה. השיר זכה להצלחה גדולה בעולם והגיע למקום הראשון במצעדים בכ-16 מדינות, בהם המצעד הלועזי של גלגלצ. השיר יצא בגרסה מיוחדת של האלבום B'Day, של ביונסה. בנוסף השיר שבר שיא בכך שקפץ מהמקום ה-94 למקום השלישי במצעד הבילבורד, ובכך זו הייתה הקפיצה הגדולה ביותר במצעד נכון לאותה תקופה, ובנוסף השיר היה מועמד לפרס הגראמי.
באותה שנה שאקירה כתבה והלחינה שני שירים לפסקול Love in the Time of Cholera, של הסרט רב השבחים "אהבה בימי כולרה". הסופר שכתב את הספר עליו מבוסס הסרט, ביקש בעצמו משאקירה להיות זו שתכתוב ותלחין שירים לפסקול. השירים אותם כתבה והלחינה שאקירה היו: "Hay Amores", ו-"Despedida". השירים היו מועמדים לפרס גלובוס הזהב בקטגוריית השירים המקוריים הטובים ביותר.
לאחר מכן ב-2008, הוציאה מיני-אלבום, באותו שם Love in the Time of Cholera, שבו נכללו שני השירים שאותם כתבה, ואחד נוסף בשם "Pienso en Ti", שנלקח מאלבומה השלישי, Pies Descalzos.

2008–2010: She Wolf

בשנת 2008 הכריז המגזין האמריקאי "פורבס", ששאקירה ממוקמת במקום ה-4 ברשימת הזמרות המצליחות ביותר בתעשיית המוזיקה. באותה שנה בחודש יולי, חתמה שאקירה על חוזה הקלטות בהיקף של כ-300 מיליון דולר עם חברת ההקלטות לייב ניישן. החוזה אמור היה להימשך בפרק זמן של כ-10 שנים. חוזה ההקלטות של שאקירה עם אפיק רקורדס, כלל בתוכו הוצאה של שלושה אלבומים נוספים. הראשון באנגלית, השני בספרדית, והשלישי נתון להחלטתם. אך חתימתה עם לייב ניישן, אושרה באופן מיידי והחוזה שלה עם אפיק רקורדס שולב ביחד איתו.
בינואר 2009, הופיעה שאקירה באנדרטת לינקולן במהלך פסטיבל "We Are One", שנערך לכבוד השבעתו של הנשיא ה-44 של ארצות הברית, ברק אובמה. במהלך הפסטיבל שרה שאקירה את השיר הידוע "Higher Ground", בשיתוף הזמרים האמריקאים סטיבי וונדר, ואשר.
אלבומה השמיני, She Wolf, יצא לאור ב-9 באוקטובר 2009 ברחבי העולם, וב-23 בנובמבר 2009 ברחבי ארצות הברית. במהרה קיבל האלבום ביקורות חיוביות מצד מבקרי המוזיקה, ובנוסף הצליח להיכנס למצעד האלבומים העולמיים, מצעד האלבומים הלטיניים, ומצעד אלבומי הפופ, השנתיים של Allmusic. האלבום הגיע למקום הראשון במצעדי האלבומים של ארגנטינה, אירלנד, איטליה, מקסיקו ושווייץ, ונכנס לחמישייה הפותחת במצעדי האלבומים של ספרד, בריטניה וגרמניה. במצעד הבילבורד 200, נכנס למקום ה-15. האלבום זכה בתואר פלטינה כפולה בקולומביה ומקסיקו, פלטינה באיטליה ובספרד, וזהב במדינות רבות, ביניהן צרפת ובריטניה. נכון להיום מכר האלבום, למעלה מ-2 מיליון עותקים ברחבי העולם.
מהאלבום יצאו ארבעה סינגלים אשר זכו להצלחה רבה, כאשר הראשון מביניהם יצא כבר ב-10 ביולי 2009. שמו ניתן לו כשם האלבום וגם הוא נקרא בשם: "She Wolf". עם יציאתו, זכה השיר לקבלות פנים חיוביות מצד מבקרי המוזיקה, כאשר רבים מהם שיבחו אותו על היותו שונה משאר השירים שיצאו באירופה באותה תקופה. מבחינה מסחרית, השיר מכר עותקים רבים במדינות רבות והוא אחד מהשירים הנמכרים ביותר של הזמרת. בארצות הברית לבד, מכר השיר למעלה מ-1.8 מיליון עותקים, ובבריטניה מכר השיר קרוב ל-400 אלף עותקים. שיר זה הגיע למקום ה-1 במצעדים רבים במדינות שונות ביניהן: קנדה, גרמניה, איטליה, ספרד ובריטניה. בארצות הברית, הגיע השיר למקום ה-11, והוא בין המקומות הגבוהים ביותר של הזמרת במצעד זה. לשיר יצא ווידאו קליפ מצליח אשר נכון ל-3 ביולי 2017, צבר קרוב ל-250 מיליון צפיות. לאחר הצלחת הסינגל הראשון, יצאו שלושה סינגלים נוספים מהאלבום; "Give It Up to Me", "Gypsy", ו"Did It Again". שלושת הסינגלים זכו להצלחה בינונית ברחבי העולם, אך לא שיחזרו את הצלחת הסינגל הראשון. הסינגל המצליח ביותר מבין כל השלושה, היה "Gypsy", אשר זכה להצלחה רבה במצעדים, כאשר הגיע לעשירייה הפותחת בלמעלה מ-8 מדינות שונות ביניהן: גרמניה, הונגריה, מקסיקו, ספרד וכולי. במצעד הבילבורד הוט 100 שבארצות הברית, הגיע השיר למקום ה-65, ואילו גרסתו הלטינית, "Gitana" הגיעה למקום ה-6 במצעד שירי הבילבורד הלטיניים. השיר הגיע למעמד פלטינה וזהב בספרד ומקסיקו.

2010–2012: Sale el Sol

במאי 2010 ביצעה שאקירה בשיתוף הלהקה הדרום אפריקאית פרשיגראונד, את שיר המונדיאל הידוע, "Waka Waka (This Time for Africa)‎". השיר זכה במהרה להצלחה עולמית, ונכנס ל-30 מצעדים שונים. השיר הצליח להגיע למקום ה-1 בכ-18 מצעדים מתוך ה-30, ובנוסף הצליח להיכנס למצעדי סוף שנה רבים במדינות שונות, שם התמקם במקום הראשון במדינות; ולוניה, דנמרק, צרפת, פינלנד, ספרד, ושווייץ. בפלנדריה נכנס השיר למצעד השירים הטובים ביותר בכל הזמנים, שם הגיע למקום ה-65. בגלגלצ שהה השיר במקום הראשון במצעד במשך שבוע אחד, ובמצעד הפזמונים הבינלאומי השנתי באותה שנה התמקם במקום ה-5. השיר, הוא שיר המונדיאל הנמכר ביותר בכל הזמנים, עם מכירות של למעלה מ-10 מיליון עותקים ברחבי כל העולם. כמה חודשים לאחר מכן, יצא לשיר ווידאו קליפ מצליח אשר נכון ל-3 ביולי 2017, צבר למעלה מ-1.6 מיליארד צפיות, והוא שיר המונדיאל הנצפה ביותר בכל הזמנים. בנוסף, השתתפה שאקירה באותה שנה בתור עצמה בפרק אורח של המכשפים מוויברלי פלייס.
כמה חודשים לאחר שהוציאה את שיר המונדיאל שהעניק לה הצלחה רבה, ב-19 באוקטובר יצא אלבומה ה-9, Sale el Sol. במהרה זכה האלבום להצלחה רבה מצד Allmusic, כאשר נכנס שם לשני מצעדי סוף השנה החשובים ביותר; מצעד ה-"אלבומים הטובים ביותר של 2010", ומצעד ה-"אלבומים הלטיניים הטובים ביותר של 2010". בשנת 2011 הועמד האלבום בשתי קטוגריית שונות בטקס פרסי הגראמי הלטיני. המועמדות הראשונה הייתה בקטגוריית: "אלבום השנה", ואילו השנייה הייתה בקטגוריית "אלבום הפופ הוואקלי של השנה". האלבום זכה בקטגוריה השנייה בה הועמד. מבחינה מסחרית, האלבום זכה להצלחה רבה ברחבי אירופה ואמריקה הלטינית, ובכך נכנס לצמרות המצעדים במדינות כגון: בלגיה, קרואטיה, צרפת, מקסיקו, פורטוגל וספרד. במצעד האלבומים שבארצות הברית, נכנס האלבום היישר למקום ה-7, והיה לאלבום הלטיני המצליח ביותר של השנה. במצעד אלבומי הבילבורד הלטיניים נכנס האלבום היישר למקום ה-1, והיה השישי של הזמרת לעשות זאת. על פי מגזין הבילבורד, 35% ממכירות השבוע הראשון שלו, היו מכירות דיגיטליות. האלבום מכר למעלה ממיליון עותקים ב-6 שבועות בלבד, ולמעלה מ-4 מיליון עותקים מאז השקתו.
מהאלבום יצאו חמישה סינגלים. הראשון מביניהם היה "Loca", אשר נבחר להיות הסינגל הראשון והפותח מתוך האלבום. השיר יצא לאור ב-10 בספטמבר 2010, ובמהרה הגיע לפסגות מצעדים רבות, וזכה להצלחה ולהוקרה עולמית כאשר מכר למעלה מ-5 מיליון עותקים ברחבי העולם. ביוטיוב, צבר הקליפ של השיר למעלה מ-400 מיליון צפיות, והוא הסרטון השמיני הנצפה ביותר של הזמרת. לאחר הצלחת הסינגל הראשון, יצא לאור ב-4 בינואר 2011, הסינגל השני מן האלבום שנקרא על שם האלבום, "Sale el Sol". השיר לא זכה להצלחה רבה כמו שאר הסינגלים, אך הצליח להיכנס למצעדים רבים בייחוס להיותו כסינגל בשפה הספרדית. במכירות, השיר גם כן לא זכה להצלחה רבה, אך במקסיקו מכר 30,000 עותקים, ובספרד מכר 20,000 עותקים. לאחר ההצלחה המועטה שנחלה שאקירה עם הסינגל השני מהאלבום, יצא לאור ב-8 באפריל 2011, הסינגל השלישי מהאלבום, "Rabiosa". השיר הוא שיתוף הפעולה הראשון בין שאקירה לפיטבול. השיר זכה להצלחה עצומה ברחבי העולם, כאשר נכנס למצעדים רבים ואף הגיע לצמרות של כמה וכמה מצעדים, ביניהם: ספרד ופורטוגל. לשיר הועלה ווידאו קליפ מצליח אשר נכון ליולי 2017, צבר קרוב ל-300 מיליון צפיות והוא אחד מהנצפים ביותר של הזמרת ושל הזמר. לאחר מכן ב-21 באוקטובר 2011, יצא הסינגל הרביעי מן האלבום הנקרא, "Antes de las Seis". השיר נכתב והופק על ידי שאקירה ולסטר מנדז, ויצא תחת חסותם של חברת ההקלטות אפיק רקורדס. המבקרים נתנו חוות דעת חיובית על השיר כאשר החמיאו על התוכן הלירי של השיר. במצעדים ובמכירות השיר לא זכה להצלחה גדולה כמו לשאר הסינגלים הקודמים מהאלבום, אך בכל זאת נכנס לשלושה מצעדים. סינגל זה נבחר להיכלל גם באלבום ההופעה הרביעי שלה, Live from Paris. ב-13 במרץ 2012, יצא הסינגל האחרון והסוגר מן האלבום הנקרא, "Addicted to You". הסינגל נכתב על ידי שאקירה, אל קאטה, ג'ון היל ואוצ'ואה. במצעדים זכה הסינגל להצלחה נאה, כאשר הגיע למקום ה-1 במקסיקו ובפולין. במקסיקו זכה השיר בתואר הפלטינה, ומכר שם כ-60,000 עותקים.
בספטמבר 2011 יצאה שאקירה לסיבוב ההופעות החמישי שלה: "The Sun Comes Out World Tour", שנתמך על שני אלבומיה, She Wolf, ו-Sale el Sol. סיבוב ההופעות נערך בצפון אמריקה, אירופה, דרום אמריקה, אסיה ואפריקה, כשבסך הכל כלל בתוכו כ-107 מופעים שונים. במהרה זכה סיבוב ההופעות לתגובות חיוביות מצד המבקרים, אשר שיבחו את הנוכחות והביצועים של שאקירה בהופעותיה. ב-9 בנובמבר 2011, שאקירה זכתה בתואר כבוד מטעם "האקדמיה הלטינית להקלטות", וביצעה גרסת כיסוי לשירו של ג'ו ארויו הנקרא, "En Barranquilla Me Quedo" למען מאנדליי ביי שנפטרה מוקדם יותר באותה שנה. בפברואר 2012 נודע לציבור כי הזמרת הותקפה על ידי אריה ים. ב-25 ביוני באותה השנה, יצא לאור שיתוף הפעולה השני של הזמרת עם הזמר הקובני פיטבול הנקרא, "Get It Started". השיר היה צריך להוות כסינגל הראשון מתוך אלבומו "Pitbull Global Warming", אך לבסוף נכלל רק במהדורת הדלוקס. בסמוך לכך, עוטרה שאקירה בדרגת אביר של מסדר האמנויות והספרות הצרפתי. בספטמבר 2012, הודיעה שאקירה כי היא בהריון, מבן זוגה שחקן הכדורגל ג'רארד פיקה, ולאחר מכן ב-17 בספטמבר 2012, הוכרז כי היא ואשר יחליפו את כריסטינה אגילרה ואת סי-לו גרין, בעונה הרביעית של תוכנית הטלוויזיה האמריקאית "The Voice", לצד אדם לוין ובלייק שלטון. מאוחר יותר, הודיעה שאקירה כי היא תתמקד בהקלטת אלבום האולפן העשירי שלה בסתיו, ובסופו של דבר תחזור לעונה השישית של התוכנית בפברואר 2014. ב-23 בינואר 2013 נולד לשאקירה ולבן זוגה בן בכור בשם מילאן.

2014–2015: Shakira

באוקטובר 2010 הוציאה שאקירה לאור את אלבום האולפן התשיעי שלה, הנקרא Sale el Sol. האלבום זכה להצלחה גדולה בשוק הלטיני והאמריקאי. שנה לאחר מכן בנובמבר, שאקירה חשפה בראיון עם מגזין בילבורד כי היא התחילה לכתוב חומרים חדשים ולעבוד עם מפיקים שונים לאלבומה החדש. לאחר שנה, היא סיימה את חוזה ההקלטות שלה עם אפיק רקורדס, והוחתמה תחת חברת התקליטים "רוק ניישן" למטרות ניהול בלבד. בדצמבר 2013, נודע כי שאקירה חתמה על חוזה הקלטות עם חברת התקליטים תקליטי RCA, והוסיפה כי תחת חסותה של חברת הקלטות זאת, האלבום עתיד לצאת לאור. שאקירה החלה להקליט את האלבום בפברואר 2012, אחרי ששיתפה פעולה עם מפיקים שונים כגון: בני בלנקו, טייסטו, רד וואן, מקס מרטין, דוקטור לוק, LMFAO ואייקון. לאחר חודש, נודע שהיא שיתפה פעולה עם המפיק פרננדו גריביי, הזמרת סיה ואסתר דין. בספטמבר 2013, שאקירה אמרה: "סוף סוף הרגשתי בנוח עם השירים האלה כמו במכנסי הג'ינס הקרועים שלי". בנובמבר, היא הודיעה שהיא כותבת חומרים אחרונים לאלבום. עם הוצאת האלבום הכריזה הזמרת כי הוא יקרא על שמה, Shakira.
האלבום מכר 80,000 עותקים בארצות הברית בשבוע הראשון ליציאתו. האלבום הגיע בשיאו למקום ה-2 במצעד האלבומים האמריקאי עם 84,000 עותקים נמכרים בשבוע הראשון לצאתו, מה שהופך את האלבום לאלבום המצליח ביותר של הזמרת במצעד האמריקאי, כשהוא עוקף את אלבומה החמישי Laundry Service, משנת 2001 שהגיע בשיאו למקום ה-3. למרות זאת, האלבום הוא לא האלבום המצליח ביותר במכירות של השבוע הראשון של הזמרת. האלבום מכר 5000 עותקים פחות מאלבומה השמיני She Wolf, שיצא באמצע שנת 2009, והגיע בשיאו למקום ה-15 עם למעלה מ-89,000 עותקים נמכרים. האלבום הגיע למקום הראשון באייטונס ב-62 מדינות.
מהאלבום יצאו שלושה סינגלים. הסינגל הפותח יצא לאור ב-13 בינואר 2014 בשם "Can't Remember to Forget You". הסינגל הוא שיתוף פעולה בין שאקירה לבין הזמרת הברבדית ריהאנה. הסינגל נכתב על ידי שאקירה, ריהאנה, ג'ון היל, קיד הארפון ואריק האסל. הווידאו קליפ של הסינגל צולם בלוס אנג'לס על ידי הבמאי האמריקאי ג'וסף קאן. הווידאו קליפ הועלה לערוץ ה-Vevo של הזמרת ב-30 בינואר באותה שנה. ב-21 בינואר 2014, יצאה לשיר גרסה ספרדית בשם "Nunca Me Acuerdo de Olvidarte", שלא כללה את ריהאנה. נכון להיום הווידאו קליפ לשיר צבר למעלה מ-800 מיליון צפיות והוא בין הנצפים ביותר של שאקירה ושל ריהאנה. בשיאו הצליח הסינגל להגיע למקום ה-15 במצעד הבילבורד הוט 100, ולמקום ה-11 במצעד הבריטי. לאחר ההצלחה שנחל הסינגל הראשון, יצא לאור הסינגל השני בשם "Empire". תחילה יצא הסינגל כסינגל השיווקי הראשון מהאלבום ולאחר מכן ב-22 בפברואר 2014 יצא כסינגל השני מן האלבום. בשיאו הצליח הסינגל להגיע למקום ה-58 במצעד הבילבורד הוט 100, ולמקום 25 בבריטניה. הסינגל השלישי והאחרון מן האלבום יצא בשם "Dare (La La La)", והוא ויצא לאור ב-28 במרץ 2014. גרסת המונדיאל של השיר "La La La (Brazil 2014)", יצאה ב-27 במאי 2014. מתוך האלבום יצא גם השיר "23", שאותו הקדישה וכתבה שאקירה עבור בן זוגה, ג'רארד פיקה.

2015–2016: Try Everything

ב-9 בפברואר 2015, הוציאה שאקירה את השיר "Mi Verdad", בשיתוף עם הלהקה המקסיקנית מנה. השיר נכלל באלבומה התשיעי של הלהקה, Cama Incendiada. הקליפ הנלווה שיצא עבור השיר הפך לוויראלי, ונכון למרץ 2018, מונה הצפיות שלו עומד על כ-190 מיליון צפיות. בסמוך לכך, השיר נבחר להיות שיר הנושא המרכזי של הטלנובלה המקסיקנית "חלום האהבה".
כמה ימים לאחר מכן, ב-15 בפברואר 2016, נבחרה שאקירה לבצע את שיר הנושא של הסרט "זוטרופוליס", שנקרא "Try Everything". השיר זכה להצלחה נאה, ובשיאו הצליח להגיע אל המקום ה-63 במצעד הבילבורד הוט 100. על פי איגוד תעשיית ההקלטות האמריקאי, מכירותיו בארצות הברית מסתכמות בכלמעלה ממיליון עותקים.
בנוסף לכך, שאקירה דיבבה בסרט את הצביה גאזל. זוטרופוליס הוא סרט הרפתקאות קומי בהנפשה ממוחשבת של דיסני. הסרט בוים על ידי ביירון הווארד וריץ' מור, ונכתב בידי ג'ארד בוש ופיל ג'ונסטון. הסרט זכה להצלחה מסחרית עצומה עם הכנסות של מעל מיליארד דולר, ובכך עקף את הסרט מלך האריות, והפך לסרט השני הכי מכניס של דיסני אחרי "לשבור את הקרח", והיה לסרט האנימציה עם הפתיחה הטובה ביותר בהיסטוריה של הקולנוע כבר בסוף השבוע הראשון להקרנתו בקולנוע. ב-6 ביוני הגיעו רווחיו של הסרט ל-1 מיליארד דולר, והוא הפך לסרט האנימציה הרביעי בהיסטוריה אשר הגיע להישג הזה.

2016–2018: El Dorado

בשנת 2016 הודיעה שאקירה כי היא חוזרת לאולפן ההקלטות שלה ומתחילה לעבוד על אלבומה האחד עשר. תחילה, פרסמה תמונות וסרטונים שונים באינסטגרם שלה. בסרטונים היה ניתן לראות ולשמוע אותה שרה קטעים מהשירים שעתידיים להיכנס לאלבומה החדש. ב-27 במאי 2016, יצא לאור שיתוף הפעולה הראשון של שאקירה עם קרלוס ויוס הנקרא, "La Bicicleta". את השיר כתבה ביחד עם ויוס, והוא הופק על ידי אנדרה קסטרו. עם יציאתו הצליח השיר להגיע אל המקום ה-2 במצעד שירי הבילבורד הלטיניים, ולמקום ה-1 במדינות כגון: ונצואלה, מקסיקו, ספרד, צ'ילה, וקולומביה. לשיר צולם ווידאו קליפ מלא, אשר הועלה לערוץ היוטיוב של ויוס, ונכון ל-20 במרץ 2018, צבר למעלה מ-1.1 מיליארד צפיות, והוא השלישי הנצפה ביותר של שאקירה, והנצפה ביותר של ויוס.
לאחר הוצאת השיר המצליח עם ויוס, הוציאה שאקירה את הסינגל הראשון מתוך אלבומה האחד עשר, "Chantaje". השיר הוא שיתוף פעולה בינה לבין הזמר הקולומביאני מאלומה. במהרה, הפך השיר לאחד מהשירים הלטיניים המצליחים ביותר בכל הזמנים בארצות הברית, כאשר בשבוע השמיני שלו במצעד הבילבורד הוט 100, הצליח להגיע מן המקום ה-61 למקום ה-51. בכך הפך לאחד מהשירים הלטיניים הבודדים בהיסטוריה שעשו זאת. בארצות הברית מכר השיר 960,000 עותקים, בגרמניה למעלה מ-200,000 עותקים, בספרד למעלה מ-200,000 עותקים, ובצרפת למעלה מ-250,000 עותקים. השיר הוא הראשון של מאלומה אשר הצליח להיכנס למצעד הבילבורד הוט 100, וה-19 של שאקירה להיכנס למצעד זה. הקליפ אשר צולם לשיר, שבר את שיאו של סיי שצבר מיליארד צפיות בכ-158 ימים עם שירו "Gangnam Style", בזמן שהוא צבר מיליארד צפיות בכ-139 ימים בלבד. נכון להיום, מונה הצפיות של הקליפ עומד על למעלה מ-2.2 מיליארד צפיות, והוא הנצפה ביותר של הזמרת, ושל מאלומה.
ב-4 בפברואר 2017 יצא לאור שיתוף הפעולה השני שלה מהאלבום, ביחד עם הזמר הלטיני פרינס רויס. שם השיר היה "Deja Vu", והוא כשמו, מעלה בתוכו זיכרונות ישנים, שקרו לשניים בעברם. שיתוף פעולה זה הוא הראשון בין שאקירה לרויס. השיר זכה להצלחה נאה בכל המצעדים הלטיניים, כאשר במצעד שירי הבילבורד הלטיניים הגיע בשיאו למקום ה-4, ובמצעד השירים הטרופיים הצליח לכבוש את המקום הראשון. לשיר צולם קליפ מצליח אשר צבר למעלה מ-378 מיליון צפיות, והוא בין הסרטונים הנצפים ביותר של רויס.

לאחר שהועלו לאינסטגרם של הזמרת מספר תמונות נוספות המציגות חלקים משמו ומתמונתו של האלבום, ב-11 במאי, הודיעה שאקירה כי אלבומה החדש ייקרא בשם El Dorado, והוא עתיד לצאת ב-26 במאי באותה השנה. באותו הזמן, היא פרסמה את תמונתה המלאה של עטיפת האלבום. שמו של האלבום נבחר להיקרא כ-El Dorado, ופירושו שמו הוא; "אל דוראדו", עיר אגדית של שבט האינקה שמעולם לא נמצאה. האגדות מספרות שבעיר זו חבוי זהב רב, כמו בשאר המקדשים שנמצאו בדרום אמריקה. לאחר מכן, ב-7 באפריל 2017, יצא ווידאו קליפ מילים לשיר החדש שעליו שאקירה הודיעה ברשתות החברתיות הנקרא, "Ma Enamoré". חודש לאחר מכן יצא לשיר קליפ מלא, אשר נכון לאוקטובר 2018, צבר למעלה מ-600 מיליון צפיות. ב-26 במאי, יום הוצאתו של האלבום, פורסמו בערוץ ה-Vevo שלה כל שירי האלבום. ב-15 בספטמבר 2017 יצא לאור הסינגל השלישי מהאלבום, "Perro Fiel". באותו היום הועלה לערוץ ה-Vevo של הזמרת הקליפ המלא של השיר, אשר כלל בתוכו את הזמר הלטיני ניקי ג'אם. בפרק זמן של כ-17 שעות מונה הצפיות של הווידאו קליפ עמד על כ-4.2 מיליון צפיות, ונכון לאוקטובר 2018, מונה הצפיות שלו עומד על כ-600 מיליון צפיות. באותה השנה הועמדה בטקס פרסי הגראמי הלטיני ה-18 בשש קטגוריות שונות, מתוכן זכתה בקטגוריית - "אלבום הפופ העכשווי-ווקאלי הטוב ביותר". בסמוך לכך, זכתה בפרס המוזיקה האמריקאית החמישי שלה בקטגוריית "האמן הלטיני של השנה", הועמדה תשע פעמים בטקס פרסי המוזיקה האמריקאית הלטיני, זכתה בשני פרסים, הועמדה פעמיים בטקס פרסי המוזיקה של בילבורד, ולבסוף קיבלה מועמדות בטקס פרסי הגראמי ה-60, בקטגוריית "אלבום הפופ הלטיני הטוב ביותר".
ב-23 בינואר 2018 נודע כי שאקירה צילמה קליפ לשיר "Trap". מאוחר יותר, ב-26 בינואר באותה השנה, היא העלתה את הקליפ המלא לערוץ ה-Vevo שלה, ואז נודע כי השיר יהיה הסינגל הרביעי מתוך האלבום. בשיר מתארח בשנית, הזמר הקולומביאני מאלומה. שיתוף פעולה זה הוא השלישי של השניים, כאשר הקודמים היו "Chantaje", והרמיקס שיצא עבור השיר "La Bicicleta". ב-24 השעות הראשונות של הקליפ ביוטיוב, מונה הצפיות שלו עמד על כ-7 מיליון צפיות. ב-28 בינואר 2018, נודע כי היא זכתה בפרס הגראמי השלישי שלה, עם אלבומה El Dorado, בקטגוריית - "אלבום הפופ הלטיני הטוב ביותר". זוהי הפעם השנייה בה זוכה שאקירה בקטגוריה זו, כשהקודמת הייתה עם אלבום הופעתה הראשון MTV Unplugged, בשנת 2000, דבר אשר הופך אותה לאמנית היחידה בהיסטוריה שעשתה זאת פעמיים. כמה ימים לאחר מכן, הודיעה ברשתות החברתיות כי היא מועמדת 12 פעמים בטקס פרסי הבילבורד הלטיני, וב-10 בפברואר 2018, הוציאה בושם חדש עבור גברים הנקרא, "Rock! the Night".
לקראת סוף מרץ 2018 הכריזו ה-RIAA, כי אלבומה ה-11 של שאקירה El Dorado נמכר בארצות הברית בסדר גודל של כ-240,000 עותקים, וכי שירה "La Tortura" הוא השיר הלטיני הנשי הנמכר ביותר בכל הזמנים בארצות הברית ובעולם, ואף הוכרז כי שאקירה הפכה לאמן הלטיני הנמכר ביותר בכל הזמנים גם בארצות הברית וגם בעולם, כאשר הקודמת לכך הייתה גלוריה אסטפן. באפריל 2018 הצטלמה ביחד עם מאלומה לעמוד שער עבור מגזין "בילבורד", לכבוד "שבוע המוזיקה הלטינית". כמה ימים לאחר מכן, נודע כי היא זכתה ב-5 פרסי הבילבורד הלטיני, מתוך 12 מועמדויות.
בתחילת מאי 2018 דווח בכלי תקשורת רבים בישראל על הופעה של שאקירה בישראל לראשונה בקריירה שלה, בפארק הירקון שבתל אביב, ב-9 ביולי 2018, במסגרת סיבוב ההופעות השישי שלה, "El Dorado World Tour". בסוף אותו החודש, הוכחשו פרטים אלו על ידי משרד ההפקות שהיה אחראי על הגעתה כאשר הסיבות לביטול ההופעה אינן ברורות וייתכן כי הן קשורות ללחצים הבינלאומיים על הופעתה בישראל או עקב בעיות טכניות של ההפקה. כמה ימים לאחר מכן, הוציאה את השיר "Clandestino", ביחד עם מאלומה. שיר זה הוא שיתוף הפעולה הרביעי של השניים. ב-27 ביולי באותה השנה, פורסם הקליפ המלא של השיר. בהמשך, הוציאה את "Nada" כסינגל החמישי והאחרון מתוך האלבום. לקראת סוף 2018 נודע כי El Dorado נמכר בכלמעלה מ-4.2 מיליון עותקים, וכי במהלך סיבוב ההופעות "El Dorado World Tour", נמכרו למעלה ממיליון כרטיסים.

2019–הווה: Shakira In Concert: El Dorado World Tour

בתחילת שנת 2019, פרסמו מגזין הרולינג סטון כי ייתכן ובמהלך השנה הזו תוציא שאקירה את אלבומה השנים עשר El Dora2, אשר יהיה אלבום המשך ל-El Dorado, שיצא שנתיים קודם לכן. עוד נודע כי השיר "Clandestino" שיצא ב-8 ביולי 2018, יתפקד כסינגל הראשון מתוך האלבום. בפברואר 2019, הפכה לפרזנטורית של יצרן התכשיטים הדני, פנדורה. בנוסף לכך, השתתפה בפרסומת שנעשתה עבור קולקציית תכשיטי פנדורה מיוחדת שיצאה תחת שמה.
באפריל 2019, זכתה שאקירה בשני פרסי המוזיקה הלטינית של בילבורד, מתוך ארבע מועמדויות בסך הכך. חודש לאחר מכן, הוענק לה תואר "האמנית הבינלאומית הנמכרת ביותר במקסיקו". באוגוסט באותה השנה, נודע כי היא תוציא את אלבום ההופעה החמישי שלה Shakira In Concert: El Dorado World Tour, ב-13 בנובמבר 2019. כמה שבועות לאחר מכן, השיקה את אתר האינטרנט "Shakira Perfumes", אשר כולל בתוכו מידע על שלל בשמיה. לקראת סוף ספטמבר 2019, נודע כי היא תופיע ביחד עם ג'ניפר לופז בסופרבול LIV, אשר עתיד להתקיים ב-2 בפברואר 2020, במיאמי, פלורידה שבארצות הברית.

חיים אישיים

בשנת 2000 החלה את מערכת היחסים שלה עם עורך הדין ובנו של נשיא ארגנטינה לשעבר אנטוניו דה לה רוה. בשנת 2009 הצהירה כי הם אינם מתכוונים להתחתן מכיוון ש"מערכת היחסים שלהם כבר עבדה בתור זוג נשוי והם לא צריכים ניירות בשביל זה".
לאחר עשור ביחד באוגוסט 2010, הודיעו השניים שהם נפרדו כ"החלטה הדדית להתנתק מהיחסים הרומנטיים שלנו" כפי שציינה שאקירה והוסיפה כי היא "רואה תקופה זו של פרידה זמנית", כאשר דה לה רוה מפקח על "האינטרסים העסקיים של שאקירה כפי שעשה תמיד". בספטמבר 2012 נודע כי דה לה רוה תבע את שאקירה על סכום של כ-100 מיליון דולר בטענה ששאקירה סיימה איתו את השותפות העסקית שלו ללא הודעה מוקדמת. התביעה שלו נדחתה על ידי שופט בית המשפט העליון של מחוז לוס אנג'לס באוגוסט 2013.
באותה שנה שבה נפרדה מדה לה רוה, הכירה שאקירה את הכדורגלן הספרדי ג'רארד פיקה, במהלך הצילומים לווידאו קליפ של שיר המונדיאל הידוע "Waka Waka (This Time for Africa)", והשניים החלו לצאת.
שאקירה ילדה את בנה הראשון ב-22 בינואר 2013, בברצלונה שבספרד, שם היא ופיקה התגוררו באותה עת. השניים בחרו לקרוא לילד בשם מילאן. לאחר שנתיים, ב-29 בינואר 2015, ילדה שאקירה את בנה השני, סשה.
כמה שנים לאחר מכן, בשנת 2018, הואשמה שאקירה על ידי רשויות המס בספרד בהונאה בגובה של עשרות מיליוני דולרים, ונאלצה לשלם קנס של 25 מיליון דולר, במטרה להביא לקץ החקירה אשר התנהלה נגדה. במאי 2019, הודיעה כי היא בהריון השלישי שלה.

פעילות חברתית

בשנת 1997 הקימה שאקירה את הארגון ההתנדבותי, "Fundación Pies Descalzos". ארגון שמטרתו לתת הזדמנות נוספת לילדים ממשפחות מצוקה, על ידי הקמת בתי ספר, חלוקת מזון ומתן שירותים רפואיים לילדים מקולומביה, וממדינות עולם שלישי. הארגון ממומן על ידי שאקירה עצמה, קבוצות בין לאומיות ואנשים נוספים. שם הקרן נלקח מתוך שמו של אלבומה השלישי Pies Descalzos, אשר איתו פרצה לתודעה. הארגון עוסק במתן חינוך לנוער, על ידי הקמת בתי ספר, וחלוקת אוכל לילדים שמשפחתם נמצאת בקשיים כלכליים. עד היום הוקמו כ-5 בתי ספר שונים, המכילים בתוכם כ-4,000 תלמידים.
שאקירה נבחרה לשגרירת רצון טוב של ארגון יוניצ"ף בו היא פעילה, והיא אחד מהנציגים הגלובליים שלהם. ב-3 באפריל 2006, שאקירה זכתה לכבוד רב בטקס האו"ם השנתי בעקבות הקרן שלה. במרץ 2010 הוענקה לה מדליה מטעם ארגון העבודה הבינלאומי של האו"ם, בהוקרה על היותה, כפי שציין חוקר העבודה של האו"ם, חואן סומביה: "שגרירה אמיתית לילדים ולצעירים, לחינוך איכותי ולצדק חברתי". בנובמבר 2010, לאחר שהופיעה במופע הפתיחה של טקס פרסי המוזיקה האירופית של MTV, היא קיבלה את פרס "MTV free Your Mind", עבור מסירותה לשיפור הגישה לחינוך לכל הילדים ברחבי העולם.
שאקירה הפכה לנציגת הסלבריטאים לשנת 2010, בפרסומת המסורתית לחג המולד של ערוץ "פריקסנט", אשר קורא לסלבריטאים ברחבי העולם כדי להיות הפנים של הטלוויזיה החגיגית השנתית שלו. השותפות בין שאקירה ל"פריקסנט" כוללת גם סרטון קידום מכירות של הקרן, שבוים על ז'אומה דה לאיגואנה, אשר ביים גם את הווידאו קליפים לשיריה, "Sale el Sol" ,"Don't Bother" ,"Día de Enero", וכולי. בעקבות יציאת הפרסומת היא אמרה כי: "החינוך הוא זכות מלידה, וחינוך איכותי הוא הכלי היחיד שיש לילד להפוך חלומות למציאות, ומאחר שהייתי ילדה הייתי מודעת למציאות הקשוחה שעמדה בפני ילדים רבים". שאקירה גם לקחה את ההזדמנות להודיע ​​כי היא קיבלה 500,000 יורו, על מנת לממן שני בתי ספר המנוהלים על ידי הקרן שלה. לאחר ארבע שנים, ב-27 באפריל 2014, זכתה שאקירה מטעם דיסני, בפרס מיוחד על התרומה שלה עם הקרן.

שירי צדקה

בספטמבר 2001 השתתפה שאקירה בשיר הצדקה הראשון שלה "(El Ultimo Adios (The Last Goodbye", אשר אותו שרו עשרות זמרים לטיניים, כשביניהם ניתן למנות את ג'ניפר לופז, גלוריה אסטפן, פאולינה רוביו וכולי. שיר זה יצא עבור גיוס כספים ומשאבים לאחר פיגועי 11 בספטמבר. שנתיים לאחר מכן, בשנת 2003, שרה שאקירה את שיר הצדקה "What More Can I Give", בשתי גרסאות. האחת בשפה האנגלית, והשנייה בשפה הספרדית. זמרים כגון מריה קארי, גלוריה אסטפן, סלין דיון, ביונסה, אנסטסיה ורבים אחרים, אף שרו את השיר בגרסאות שונות קודם לכן. בדומה לשיר הצדקה הקודם אותו שרה שאקירה, גם שיר זה נועד לגייס כספים ומשאבים לאחר פיגועי 11 בספטמבר.
לקראת סופה של שנת 2007, יצא לאור שיר הצדקה "Sing" של אנני לנוקס, אשר כלל בתוכו עשרות אמניות שונות וביניהן, שאקירה, שרה מקלכלן, פרגי, מליסה אתרידג' וכולי. השיר נכלל באלבומה הרביעי של לנוקס, Songs of Mass Destruction. מטרתו של השיר הייתה ליצר מודעות בנושא האיידס וה-HIV, וכל הרווחים שהפיקו ממנו, הלכו לטובת מחקרים וטיפולים בנושאים הללו.
בינואר 2010, הקליטה שאקירה מחדש את השיר "I'll Stand by You", והוא יצא כסינגל השיווקי הראשון מתוך אלבום ההופעה Hope for Haiti Now, שיצא למען האיטי, והכיל בתוכו שירים שונים מתקופות שונות, שמילותיהם מדברות על תקווה ואופטימיות. חודשיים לאחר מכן, השתתפה שאקירה עם זמרים לטיניים בולטים נוספים כגון טליה, אנריקה איגלסיאס, פאולינה רוביו ועוד, בפרויקט "We Are the World", במסגרתו ביצעו את השיר "Somos El Mundo 25 Por Haiti", על מנת לעזור לגייס כסף משאבים לסיוע לאחר רעידת האדמה בהאיטי. לקראת סוף מרץ של אותה השנה, השתתפה בשיר השלישי והאחרון עבור האיטי, "Ay Haiti".
מאוחר יותר במאי 2010, השתתפה שאקירה בשיר הצדקה "Gracias a la Vida", במטרה לגייס כספים לצ'ילה. בשיר השתתפו בסך הכל כ-9 אמנים; שאקירה, חואן לואיס גרה, מייקל בובלה, לאורה פאוזיני, אלחנדרו סאנס, מיגואל בוס, חואנס, פר אולברה ובטו קואבס.

שאקירה וישראל

באלבום ההופעה השני של הזמרת Live & Off the Record, מציינת שאקירה את רצונה להופיע במזרח התיכון ובין השאר גם בישראל. לאחר מכן ב-2006 התבטאה שאקירה, שמשפחת אביה ממוצא לבנוני, נגד מלחמת לבנון השנייה, וקראה לסיום הסכסוך ולהפסקת אש בשני הצדדים.
במרוצת השנים צצו שמועות בהן אמרו כי שאקירה גילתה אנטישמיות כלפי מדינת ישראל, אך הליגה נגד השמצה, הארגון הגדול בעולם הנלחם באנטישמיות, בדק את הטענות לפיהן אמרה שאקירה את הדברים האמורים. לאחר בדיקה התפרסמה באתר הארגון מאמר ובו נקבע חד משמעית: "שאקירה לא יצאה בהתבטאויות נגד יהודים [...] הליגה נגד השמצה מודיעה חד משמעית כי השמועה מפוברקת".
ב-2011, ביקרה בישראל עם בן זוגה ג'רארד פיקה. היא קיימה הופעה וביקרה בבית ספר דו-לשוני יהודי-ערבי של עמותת "יד ביד: המרכז לחינוך יהודי ערבי בישראל", ובוועידת הנשיא של הנשיא התשיעי של מדינת ישראל שמעון פרס.

אומנות

כשנשאלה על האומנות שלה, אמרה שאקירה: "המוזיקה שלי היא שילוב של אלמנטים שונים רבים. אני תמיד עושה ניסויים, כשזה נוגע למוזיקה שלי. אני מנסה לא להגביל ולקבע את עצמי, בקטגוריה ספציפית, אלא לנסות ולהתפתח עד כמה שאפשר." שאקירה הצהירה כי היא מושפעת בעיקר ממוזיקה מזרחית, ומוזיקה הודית. היא טענה כי שני סוגי המוזיקה הללו אף השפיעו על מספר רב של שיריה ויצירותיה, ואף הוסיפה כי היא מושפעת מאוד ממוזיקה אינדיאנית ומוזיקה עממית מדרום אמריקה. בנוסף לכך, היא גם הושפעה מהמורשת הערבית שלה, אשר הייתה השראה גדולה לפריצת הדרך שלה בעולם עם השיר "Ojos Así", שהפך ללהיט. בראיון לטלוויזיה הפורטוגזית אמרה: "הרבה מתנועות הריקוד שלי לקוחות מן התרבות הערבית". היא גם הזכירה את הוריה כתורמים גדולים לסגנונה המוזיקלי.
אלבומה השלישי, Pies Descalzos והרביעי, Dónde Están los Ladrones?, הכילו בתוכם שילוב של סגנון הפופ רוק, הרוק הלטיני, ואף מוזיקה עממית. אלבומה הראשון בשפה האנגלית Laundry Service, ואלו שיצאו אחריו, הכילו בתוכם את סגנון הפופ הלטיני, והפופ רוק, גם כן. Laundry Service בעיקר מכיל בתוכו את סגנון הפופ-רוק, אך שואב השפעות ממגוון ז'אנרים מוזיקליים נוספים. הזמרת דיברה גם על המוצא המעורב שלה אשר לטענתה השפיע על סגנונה המוזיקלי, ואמרה: "האישיות שלי היא מיזוג בין שחור ללבן, בין פופ לרוק, בין התרבות הלבנונית של אבי לבין הדם הספרדי של אמי, ובין הריקודים הערבים לפולקלור הספרדי."
האלמנטים הערביים והמזרחיים שהשפיעו רבות על אלבומיה הראשונים, השפיעו גם כן על אלבומה החמישי, Laundry Service, בשיר "(Eyes Like Yours (Ojos Así". בנוסף לכך, האלבום מכיל גם סגנונות מוזיקליים ממדינות שונות בדרום אמריקה, כמו למשל הטנגו ומוזיקת הריקודים הסלוניים, הבאים לידי ביטוי בשיר "Objection (Tango)", המשלב בתוכו גם אלמנטים של רוק אנד רול, סולו גיטרה וקלות דמויי ראפ אותם שאקירה עושה בעצמה.
אלבומה השמיני She Wolf, הוא בעיקר אלבום שמתעסק בסגנון האלקטרו-פופ ומכיל בתוכו השפעות של מוזיקה ממדינות ויבשות שונות כמו אפריקה, קולומביה, הודו והמזרח התיכון. שאקירה כינתה את האלבום "כניסיון" בו היא חקרה סוגי מוזיקה עממית ממדינות שונות, לצד מוזיקה אלקטרונית עם צלילי עולם, טמבורינס, קלרניטים, מוזיקה מזרחית, מוזיקה הודית, דאנסהול וכולי. באלבומה התשיעי Sale el Sol, היא חזרה להתמקד בבלדות, שירי רוק ושירי דאנס לטיניים כמו "Loca".
שאקירה הצהירה כי ג'ון לנון היה ההשפעה המוזיקלית הגדולה ביותר שלה. כילדה, שאקירה הושפעה ממוזיקת רוק, והקשיבה ללהקות רוק כבד כמו לד זפלין, הביטלס, נירוונה, דה פוליס ויו טו. השפעותיה האחרות כללו את גלוריה אסטפן, מדונה, שריל קרואו, אלניס מוריסט, מארק אנתוני, מרדית' ברוקס ודה קיור. שאקירה ידועה בריקודי הבטן שלה אשר אותם היא נוהגת לבצע בהופעותיה ובקליפים שלה, המבוססים על המורשת הלבנונית שלה אותם היא לעיתים קרובות מבצעת יחפה. לטענתה היא למדה את ריקודי הבטן בשביל להתגבר על הביישנות שלה.

מיזמים אחרים

בנוסף על קריירת השירה, שאקירה גם שיחקה במספר תפקידים שונים בטלוויזיה. בשנת 1994, עשתה את תפקיד הבכורה שלה בטלנובלה הקולומביאנית "אל אוסיאס" שם גילמה דמות בשם לואיזה מריה. בשנת 2009, גילמה את עצמה באחד הפרקים של הסדרה בטי המכוערת. שנה לאחר מכן הופיעה בגרסה בדיונית של עצמה בסדרה המכשפים מוויברלי פלייס, ואף קיבלה הצעה להשתתף בסרט "אהבה בימי כולרה", אך סירבה בשל העירום המעורב בו.
ב-17 בספטמבר 2015, היא הוצגה כציפור במשחק אנגרי בירדס פופ!, לזמן מוגבל, וגם במהדורה נוספת של המשחק לאחר כמה שבועות. לאחר מכן, הוציאה את משחק הווידאו "Love Rocks", אשר נתמך על גבי שיריה ודמותה. משחק זה פותח על ידי החברה רוביו אנטרטיינמנט, ויצא לאור ב-15 באוקטובר 2015 עבור מכשירי Android ו-iOS ברחבי העולם.
בשנת 2016, דיבבה שאקירה את דמותה של גאזל בסרט שובר הקופות זוטרופוליס, ואף ביצעה את שיר הנושא של הסרט, "Try Everything". במאי 2018, הוציאה קולקציית סטיקרים לרשת החברתית וייבר.

בשמים

מאז שנת 2008 ועד היום, הוציאה שאקירה בסך הכל 26 בשמים אשר נחלקים ל-4 סדרות המכילות בתוכן כ-24 בשמים, ו-2 בשמים אשר לא נכללו בהן. בין היתר הוציאה גם כמה סוגים של תרסיסי גוף ודאודורנטים. הבושם הראשון אותו השיקה שאקירה, הוא "Amuleto", שיצא באוקטובר 2008, בצרפת, ובעולם יצא כשנה לאחר מכן.
בשנת 2010, השיקה שאקירה קו יופי משלה בשם "S by Shakira" בחסותה של חברת פויג. הבושם הראשון אשר יצא בחסותו היה הבושם "S", שיצא לשווקים ביוני 2010. בעקבות הצלחת מכירותיו של אותו הבושם, הוציאה שאקירה סדרה בעלת אותו השם בה נכללו ארבעת הבשמים; "S by Shakira Eau Florale", שיצא ב-2011, "S by Shakira Aquamarine", שיצא ב-2013, "S Kiss", שיצא ב-2017, ו-"Miss S", שיצא ב-2018.
כעבור שנתיים, הוציאה שאקירה את סדרת הבשמים השנייה שלה, אשר נקראה, "Elixir". הבושם הראשון אשר יצא בחסותה היה בושם בעל אותו השם, אשר הושק בשנת 2012, וזכה להצלחה מסחרית רבה. שנה לאחר מכן יצא הבושם השני בסדרה, "Wild Elixir". ב-2014 יצא הבושם השלישי "Aphrodisiac Elixir", ב-2015 יצא הבושם הרביעי, ובשנת 2016, יצא הבושם החמישי והאחרון מתוכה, "Magnetic Elixir".
בשנת 2014, הושקה הסדרה השלישית בשם "Rock! by Shakira". בסדרה זו נכללו כ-11 בשמים שונים, אשר עשרה מתוכם הם עבור נשים ואחד מהם הוא עבור גברים. הבושם הראשון בסדרה יצא באותה השנה בה היא הושקה, ושמו כשמה. בשנת 2015, יצא בושם יחיד מן הסדרה בשם "Love Rock! by Shakira". לאחר שנה מצאת אותו הבושם, השיקה שאקירה שלושה בשמים נוספים אשר נכללו בסדרה זו. בשנת 2017, הושקו ארבעה בשמים נוספים מתוך הסדרה, ובשנת 2018, הושקו שני הבשמים האחרונים בסדרה: "Rock! the Night for Men", ו-"Rock! the Night".
שנתיים לאחר מכן, הוציאה שאקירה את הסדרה הרביעית והאחרונה, "Dance Collection". הבושם הראשון מתוכה הוא "Dance", שיצא בסמוך להשקתה. השני הוא "(Dance Diamonds (Under The Rain", שיצא בשנת 2017, ואיתו נמכר גם תרסיס גוף נלווה. הבושם השלישי מתוך הסדרה הוא "Dance Alegría", שיצא בשנת 2018, ואיתו גם הבושם "Dream", שלא נכלל באף סדרה.
ביולי 2018, נודע כי שאקירה תוציא את הבושם הרביעי מסדרת "Dance Collection". תחילה, ביקשה מן המעריצים שלה לבחור את צבעו. האפשרות הראשונה הייתה הצבע האדום אשר מבטא את תחושת השמחה השוררת בה, בעוד האפשרות השנייה הייתה הצבע הכחול המבטא את עצם היותה רקדנית בטן. לבסוף, נבחר הצבע הכחול על ידי חצי מיליון מצביעים. בסמוך לכך, פתחה בסקר נוסף לגבי שמו של הבושם; האפשרות הראשונה הייתה "Midnight" (חצות), והשנייה "Moonlight" (אור ירח). באותו החודש פרסמה כי השם "Moonlight" נבחר. לקראת צאתו של הבושם, פרסמה שאקירה סקר אחרון בו נדרשו מעריציה לבחור את אריזתו. במאי 2019, פרסמה כי 1.7 מיליון אנשים השתתפו במהלך שלוש ההצבעות, ואף הכריזה על צאתו לרשתות שיווקי הבשמים.